मियामी मास्टर्स : खिताबी दौर में पहुंचे पेस-भूपति  
खिताबी मुकाबले में पेस और भूपति की जोड़ी का सामना मैक्स मिर्नी और डेनियल नेस्टर की दूसरी वरीयता प्राप्त जोड़ी से होगा।
भारत के अनुभवी लिएंडर पेस और महेश भूपति की तीसरी वरीयता प्राप्त जोड़ी मियामी मास्टर्स टूर्नामेंट के खिताबी दौर में पहुंच गई है।   'इंडियन-एक्सप्रेस' के नाम से विख्यात पेस और भूपति की जोड़ी ने पुरुष वर्ग की युगल स्पर्धा के सेमीफाइनल मुकाबले में ऑस्ट्रिया के ओलिवर माराच और सर्बिया के जांको टिप्सारेविक की जोड़ी को 6-3, 5-7 (11-9) से पराजित कर फाइनल में प्रवेश किया।  खिताबी मुकाबले में पेस और भूपति की जोड़ी का सामना मैक्स मिर्नी और डेनियल नेस्टर की दूसरी वरीयता प्राप्त जोड़ी से होगा। मिर्नी और नेस्टर की जोड़ी ने सेमीफाइनल में विम्बलडन चैम्पियन जर्गेन मेल्जर और फिलिप पेटशेनर की जोड़ी को 6-4, 6-1 से शिकस्त देकर फाइनल में प्रवेश किया।  इससे पहले, पेस और भूपति की जोड़ी ने क्वार्टर फाइनल मुकाबले में फ्रांस के माइकल लोड्रा और सर्बिया के नेनाद जिमोनजिक की छठी वरीय जोड़ी को कड़े मुकाबले में 6-3, 6-7, 10-7 से शिकस्त देकर सेमीफाइनल में प्रवेश किया था।  मिर्नी चार बार मियामी मास्टर्स का खिताब जीत चुके हैं लेकिन पिछले वर्ष वह फाइनल में हार गए थे। मिर्नी ने पिछले वर्ष इस टूर्नामेंट में भूपति के साथ जोड़ी बनाई थी।